SK Úradný vestník Európskej únie C 206/16

Záverečná správa úradníka pre vypočutie (1)

Úrokové deriváty denominované v eurách

(AT.39914)

(2017/C 206/06)

Európska komisia 5. marca 2013 začala podľa článku 11 ods. 6 nariadenia (ES) č. 1/2003 (2) konanie proti spoločnostiam Barclays (3), Deutsche Bank (4), Société Générale, RBS (5), Crédit Agricole, HSBC a JP Morgan (6).

V nadväznosti na rokovania o urovnaní a predloženie návrhov na urovnanie v súlade s článkom 10a ods. 2 nariadenia (ES) č. 773/2004 (7) Európska komisia 29. októbra 2013 prijala oznámenie námietok adresované spoločnostiam Barclays, Deutsche Bank, Société Générale a RBS (ďalej len „strany, ktoré požiadali o urovnanie“). V oznámení námietok sa uvádza, že strany, ktoré požiadali o urovnanie, sa počas trvania príslušného obdobia od roku 2005 do 2008 zúčastňovali na dohodách a/alebo zosúladených postupoch s cieľom narušiť bežný postup oceňovania zložiek v sektore úrokových derivátov denominovaných v eurách, ktoré sú viazané na sadzbu EURIBOR (Euro Interbank Offered Rate) a/alebo sadzbu EONIA (Euro Over-Night Index Average). Takéto dohody a zosúladené postupy predstavovali jediné a trvajúce porušovanie článku 101 ods. 1 ZFEÚ a článku 53 ods. 1 Dohody o EHP.

Vo svojich odpovediach na oznámenie námietok všetky strany, ktoré požiadali o urovnanie, potvrdili, že v oznámení námietok sa zohľadnil obsah ich návrhov na urovnanie.

Podľa článku 16 rozhodnutia 2011/695/EÚ som preskúmal, či sa návrh rozhodnutia adresovaný stranám, ktoré požiadali o urovnanie, zaoberá iba námietkami, v súvislosti s ktorými dostali strany, ktoré požiadali o urovnanie, príležitosť vyjadriť svoje názory, a dospel som k záveru, že áno.

Vzhľadom na uvedené skutočnosti, ako aj s prihliadnutím na to, že mi strany, ktoré požiadali o urovnanie, nepredložili žiadnu žiadosť ani sťažnosť (8), sa domnievam, že sa v tomto prípade zabezpečil účinný výkon ich procesných práv.

V Bruseli 29. novembra 2013 Joos STRAGIER

(1) V súlade s článkami 16 a 17 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29).

(2) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 4.1.2003, s. 1).

(3) Barclays plc, Barclays Bank plc, Barclays Directors Limited, Barclays Group Holdings Limited, Barclays Capital Services Limited. Komisia 29. októbra 2013 rozšírila toto konanie aj na spoločnosť Barclays Services Jersey Limited.

(4) Deutsche Bank AG, DB Group Services (Spojené kráľovstvo) Limited a Deutsche Bank Services (Jersey) Limited.

(5) The Royal Bank of Scotland Group plc a The Royal Bank of Scotland plc.

(6) Konanie proti spoločnostiam Crédit Agricole, HSBC a JP Morgan ešte prebieha.

(7) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 27.4.2004, s. 18).

(8) Na základe článku 15 ods. 2 rozhodnutia 2011/695/EÚ sa účastníci konania v prípadoch kartelov, ktorí sa zapájajú do rozhovorov o urovnaní podľa článku 10a nariadenia (ES) č. 773/2004, môžu obrátiť na úradníka pre vypočutie kedykoľvek počas konania o urovnaní, aby zabezpečili účinný výkon svojich procesných práv. Pozri aj bod 18 oznámenia Komisie 2008/C 167/01 o vedení konania o urovnaní s cieľom prijať rozhodnutia podľa článku 7 a článku 23 nariadenia Rady (ES) č. 1/2003 v prípadoch kartelov (Ú. v. EÚ C 167, 2.7.2008, s. 1).